繫舟餘杭門訪西湖金輪寺參上人
作者：王銍
朝代：宋

paragraphs: 北郭望西湖，微徑幾尋尺。
澹與人意長，雲寒正無色。
深尋幽禪居，步轉蒼山側。
落葉不可紀，遮盡山下石。
師方無定居，我亦何所適。
四海漭無歸，老矣山中客。
百年熟機緣，還此共禪寂。
語罷今古分，坐上有陳迹。
一笑視此生，何事非戲劇。
開門納遥峯，暮雨一江白。
茲遊非世逢，歸路晚蕭瑟。
積陰迷曉昏，鐘聲報將夕。